- 1 Pita
- <
- 5
- >

5
Ide toekalesiya adalauwage tulina tulina.
1 Aku imi tovetumagana aditonagonayavo ani nuwanuwaku gana veolemi toyogina. Iya kaduwe tonagona anafaiweya imiyavo, ada tauku matakuya Keliso yana uloulolo gaitana. Ada kaduwe aimo tova mulina yana iwakana mamalina gina ivemogatalina anatoveya, Banae Iya gina kaiwabu-veleku. Wa aseaseku gana ifufu wagaimiya. 2 Imi gavega tonagona ani Banae yana yoo yami itaveyabina wagaine gisedi ani wana itaveyabi-dewedewedi, anafaiweya sifi aditoitaveyabina yadi sifiyavo iitaitaveyabidi ke inagonagoyedi iwakana.†Iyo 21:16, Gug 20:28 Keke vaita Yaubada o kai gavega ida luluyalimi ke amiveimeya Yaubada givelemi wada gugaiye faina, aku wa yami nuwaawaega wana itaveyabidi Banae yana nuwanuwa anafaiweya. Keke gida luboda fata faina wana nuwanuwa, aku amiveimeya Yaubada givelemi faina wana nuwanuwa lakaina ada gavaiyamu yana kalivayavo wana lemelemedi. 3 Badi yana kaliva nimamiya gisedi ani keke wa yami nuwalaka wana veiveimeyedi vaita badi yami togugai yogoyogodi aku imi kaiwabu, aku wa yami nuwaobu wanadewa iwakana ke wanave ebaita wagaidiya.†Iyo 10:11, 13:14-15 4 E ada imi toekalesiya aditonagonayavo, kai taidei anafaiweya wana faifaisewa aga aimo Toitaveyabina Sifi Lakaina†Ibel 13:20 gina yewaelai anatoveya, fatami iwakana keke gina avaavai wana vaina. Ina fatana-nai ani Banae nodi yana iwakana mamalina wagaine wana miyamiya-vagata.
5 Kaduwe imi tubulakata ke akeakedu wagaimiya ganavona. Amitonagona lakaidiyavo yadi veimeya dibune taumiyavo wanasemi ke wanamiya kenuwana. E, moyaimi nuwaobuya wana velemalema, faina
“Yaubada badi tonuwalaka givevenibainedi,
aku badi tonuwaobu ani tova moyaina
yana nuwadogeya gilemelemedi.” †Vona 29:23
6 Tainei faina taumiyavo wana kiobuyemi ke wana awaegemi Yaubada Totoyogi-moena nimane, e ada tova analauboda wagaine Banae gina kilakaimi.†Mad 23:12, Luk 14:11, 18:14, Iyem 4:6,10 7 Gavana gavana faidiya wavevenuwana, tainei Banae wagaine wana waivedamana, faina tova moyaina Yaubada giitanuwakalikaliyemi.†Mad 6:25-33
8 Taumiyavo yami dewa wana itaveyabidi velemoena. Ada wana itaita. Laiyoni gibalibaligaga-dadana kaliva gilelele gina kudabwakebwakei ginakani-yabuna anafaiweya, banae nibaimi Seitani ginunulelena banae meyameyaganina gina ivekoyo-yabuna. 9 E ada wana venikoiyena aku yami vetumagana wana kidonena ke wana mididi toyogina†Efes 6:11-13, Iyem 4:7 ada taumiyavo wana babalimi Seitani wagaine-deya, faina bademowa waalamanena tubuiyamiyavo tovetumagana babi matatabuna wagaine uloulolo inuwanuwagana imi anafaiweya.†Lom 8:18
10 Aku uloulolo-dina wanuwanuwagadi ani keke tova manamanawena ada gina avaina e ayo Yaubada Tauna gina kiveiwakanemi, aseasemi gina kivevatudi, ke yami vetumagana ada yami mididi gina kidonedi ke gina kivetoyogidi. Yaubada-nai Tonuwadoga wagaine lema tulina tulina wanuwanuwagadi, ada imi Keliso nodi waveseyana faina, Yaubada gidouwemi ke wanaelai yana iwakana mamalina miyamiyani-vagaina wagaine Bana nodi wana miyamiya.†1Kol 1:9, 1Tes 2:12, 5:23-24 11 Banae yana toyogina gimiyamiya-vagata, keke ginaavai. Ika anafaiweya.
Pita yana vetalakafoi.
12 Kafoi tubuiyakuweyavo. Nuwanuwa maufona gavetokilumina ani tubuiyada Sailasi gilemeku, banae toatuvefaila velemoena ke toidibudibumwaiga. Ada taidei leta-nai wagaine gavona asevatumi ke gaawatalatalainena wagaimiya, Yaubada yana nuwadoga ani velemoena. Ada yana nuwadoga-nai wana duveyalaina.
13 Badi tovetumagana adiyoo melala lakaina Babiloni**Pita melala-nai lakaina giveyeganina Babiloni aku velemoena givonaluvefosau melala lakaina Loma wagaine, faina keke nuwanuwana Loma anayegana gina inana. wagaine ani yadi nuwakabubu wagaimiya, badi kaliva-dina Yaubada givenuwadadanedi anafaiweya imiyavo. Ada kaduwe Malika†Gug 12:12, 2Tim 4:11 gaawavenatunena vaita natuku ani yana nuwakabubu wagaimiya. 14 Taumiyavo wana vesivesiuleyemi wagaine, wa yami nuwakabubu nodi wana venimasibutu.
Imi moyaimi Keliso nodi waveseyana ani Yaubada gina kivenuwaniwalovimi.
Iyayeku Pita

- 1 Pita
- <
- 5
- >

†5:2 Iyo 21:16, Gug 20:28

†5:3 Iyo 10:11, 13:14-15

†5:4 Ibel 13:20

†5:5 Vona 29:23

†5:6 Mad 23:12, Luk 14:11, 18:14, Iyem 4:6,10

†5:7 Mad 6:25-33

†5:9 Efes 6:11-13, Iyem 4:7

†5:9 Lom 8:18

†5:10 1Kol 1:9, 1Tes 2:12, 5:23-24

**5:13 Pita melala-nai lakaina giveyeganina Babiloni aku velemoena givonaluvefosau melala lakaina Loma wagaine, faina keke nuwanuwana Loma anayegana gina inana.

†5:13 Gug 12:12, 2Tim 4:11

© 2024 Wycliffe Bible Translators, Inc.