- 1 Iyoni
- <
- 3
- >

3
Ideyavo ani Yaubada natunavo, e ada kanamiya anafaiweya.
1 Wana itana nuwakabubu taidei gavatubuga Tamada gibiwana wagaideya e ada givewagada ‘natunavo’!†Iyo 1:12-13 Ada velemoena ideyavo Yaubada natunavo! Aku tomiyababi moyaidi keke nuwadi gidamali vaita ide natunavo, faina keke Yaubada ida alamane.†Iyo 16:3, 17:25 2 Tubuiya aseasekuweyavo, ika, malinai ideyavo ani Yaubada natunavo, ada aimo keke gida mogatala wagaideya gavaiyamu gina sevedavedameda. Aku kaalamanena ani tova-nai Keliso ginayewa-vagilena, ideyavo anafaiweya Tauna,†2Kol 3:18 faina Tau-moena kana itana anafaiweya gimiyamiya. 3 Ada gavega nuwanuwami Keliso anaitaita anafaiweya amiita gina yegemona ani faina wanuwavetumagana.†Lom 15:12 Ada Banae yegayega-moena anafaiweya, imi seyana seyana tauna yawaina gikikiveyegayeganena.
4 Aku badi gavega ikoyokoyona aga Yaubada yana veimeya iyaweyawelina. Ada velemoena dewa koyona ani veimeya anaiyawela. 5 Aku waalamanena ani Keliso giobuelai ke kaliva yada koyona gina vaiyavulena faina.†Ais 53:11-12, Iyo 1:29, 2Kol 5:21, Ibel 9:26, 1Pi 2:22-24 Ada Banae wagaine keke tamo koyona gida miyami. 6 Gaito gimiyaveyalata Keliso wagaine ani keke gida koyona-vavagila. Aku gaito gikoyona-vavagila, keke-mowa Keliso gida itainana o gida alamane.
7 Natukuweyavo, keke wana awaege seyana gaito gina fwayanegenegemi. Tauna gaito tova moyaina yana dewa yegayegana, banae toyegayegana anafaiweya Keliso Banae Toyegayegana.†1Iyo 2:29 8 Aku banae gaito tova moyaina gikoyokoyona, ina banae Seitani yana kaliva,†Mad 13:38 faina tuwai-moena babi anaebavevuvu wagaine-deya Seitani banae gikoyokoyona ada gielai tova malinai. Taidei vuvuna Yaubada Natuna giobuelai ani Seitani yana gugai gina luyawelidi. 9 Badi gavega Yaubada wagaine itubuga ani keke koyona ida faifaisewa ayo ida naunauwe tova manamanawena, faina Yaubada yawaina gimiyamiya wagaidiya. Keke adifata ina koyona-vavagila, faina Yaubada wagaine itubuga.†1Iyo 5:18 10 Gavaiyamu kana alamane gavega Yaubada natunavo ada gavega Seitani natunavo? Kai kaliva yana dewa keke yegayegana, banae keke Yaubada natuna. Kadu kai kaliva tubuiyana keke gida nuwakabubuye, banae keke Yaubada natuna. Taidei anafaiweya kana alamanena.
Moyaida kana venuwanuwakabubu.
11 Faina taidei valeya-nai wanogalina nago-moena wagaine, ani adalauboda moyaida kana venuwanuwakabubu.†Iyo 13:34-35 12 Keke Keni Adama natuna anafaiweya kanadewa, banae Seitani yana kaliva ada anatubuluga giluvealikana.†Eba 4:4,8, Ibel 11:4, Iyud 11 Aku gavana faina taina giluvealika? Faina tauna yana gugai ani koyona aku taina yana gugai tunutunugina. 13 E ada tubuiyakuweyavo, kai tomiyababi ina agougemi aga keke wana tataweyana.†Iyo 15:18-21 14 Gavaiyamu kana alamane alika anawai kasegena aku kadamana yawai-vagata anawai?†Iyo 5:24 Taidei anafaiweya. Tubuiyadeyavo kanuwakabubuyedi. Gavega keke ida nuwakabubu, ina badi inaunau alika anawai wagaine. 15 Gavega tubuiyadi wagaine iagouga ani badi toluvealika,†Mad 5:21-22 ada waalamanena toluvealika ani keke yawai-vagata anawai wagaine ida nauna.
16 Ada gavaiyamu nuwakabubu anadewa kana alamane? Keliso yawaina giawaegena ide faideya.†Iyo 10:11, 15:13 Ada ideyavo kaduwe gilubodada taudeyavo yawaida kada awaegena tubuiyadeyavo faidiya. Taidei anafaiweya kana alamanena. 17 Aku kai gaito seyana wa yana lokoloko ada gina itana tubuiyana ani lema gilubodana aku keke gida nuwakalikaliye ada gidaleme,†2Vei 15:7-11 aga Yaubada ananuwakabubu keke banae wagaine. 18 Natukuweyavo, keke kana nuwakabubu vona gaga wagaine, aku kana nuwakabubu velemoena wa yada gugai nodi.†2Vei 15:7-11, Iyem 2:15-16 19 Taidei gugai-nai wagaine kana alamanena ideyavo kamiyamiya vona velemoena wagaine, e ada aseaseda gina kivevatuna Yaubada matane. 20 Gavatoveya nuwainagedeya kanuwanuwa vaita ide kakoyona, aga nuwada gina niwalova, faina Yaubada gialamaneda velemoena aku yada nuwanuwa kabisona. 21 Tubuiyakuweyavo, kai nuwainagedeya kalutovonina vaita yada dewa moyaina yegayegana Yaubada yana nuwanuwa anafaiweya, aga wa yada asevatu kamiyamiya Yaubada matane. 22 Ada kaduwe gavana kana veolena, tainei kana nuwagana Banae wagaine, faina yana veimeya kamatawalewaleyena ada kagugai gavana anafaiweya yana nuwanuwa.†Iyo 15:7 23 Ada taidei yana veimeya, ani Natuna Yeisu Keliso anayegana kana vetumaganena,†Iyo 6:29 ada moyaida kana venuwanuwakabubu†Iyo 13:34, 15:12,17 anafaiweya giveimeyeda. 24 Imiyavo gavega Yaubada yana veimeya wamatawalewaleyena ani Yaubada wagaine wamiyamiya, ada Banae gimiyamiya wagaimiya. Gavaiyamu kana alamane Banae gimiyamiya wagaideya? Kaalamanena faina Yaubada Aluwaluwana giveleda ke Banae nuwainagedeya gimiyamiya.†Lom 8:9

- 1 Iyoni
- <
- 3
- >

†3:1 Iyo 1:12-13

†3:1 Iyo 16:3, 17:25

†3:2 2Kol 3:18

†3:3 Lom 15:12

†3:5 Ais 53:11-12, Iyo 1:29, 2Kol 5:21, Ibel 9:26, 1Pi 2:22-24

†3:7 1Iyo 2:29

†3:8 Mad 13:38

†3:9 1Iyo 5:18

†3:11 Iyo 13:34-35

†3:12 Eba 4:4,8, Ibel 11:4, Iyud 11

†3:13 Iyo 15:18-21

†3:14 Iyo 5:24

†3:15 Mad 5:21-22

†3:16 Iyo 10:11, 15:13

†3:17 2Vei 15:7-11

†3:18 2Vei 15:7-11, Iyem 2:15-16

†3:22 Iyo 15:7

†3:23 Iyo 6:29

†3:23 Iyo 13:34, 15:12,17

†3:24 Lom 8:9

© 2024 Wycliffe Bible Translators, Inc.